**กสอ. ชูครัวดอยตุง ต้นแบบธุรกิจไซส์เล็ก เติบโตอย่างมั่นคง**

เชียงใหม่ 4 กันยายน 2561 - นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม พร้อมด้วย นายเจตนิพิฐ รอดภัย เลขานุการกรม นายภาสกร ชัยรัตน์ ผอ.กองยุทธศาสตร์และแผนงาน และ ผอ.ศูนย์ส่งเสริมอุตสาหกรรมภาคที่ 1 2 และ 3 เยี่ยมชมสถานประกอบการครัวดอยตุง อำเภอเมือง จังหวัดเชียงใหม่ ผู้ผลิตสินค้าเกษตรแปรรูป อาทิ น้ำพริกน้ำเงี้ยวเชียงราย น้ำพริกลาบคั่วเมืองเหนือ ก๋วยเตี๋ยวผัดไทยพร้อมปรุง ชุดต้มยำ ผงปรุงรสต่าง ๆ เป็นต้น โดยมี คุณดนิตา อนันตธรรม เจ้าของกิจการให้การต้อนรับ

ครัวดอยตุงเริ่มต้นธุรกิจจากครอบครัวเล็ก ๆ มีคนงานเพียงไม่กี่คน โดยแปลงบ้านพักอาศัยให้กลายเป็นโรงงานขนาดย่อมๆ ค่อยๆ พัฒนาผลิตภัณฑ์เกษตรแปรรูปเพื่อตอบโจทย์สังคมสมัยใหม่ที่ต้องการความสะดวกรวดเร็วในการประกอบอาหาร แต่ยังคงเอกลักษณ์ กลิ่นไอ และรสชาติของอาหารพื้นเมืองในภาคเหนือไว้อย่างครบถ้วน

ที่ผ่านมาบริษัทฯ ได้รับการพัฒนาจากศูนย์ส่งเสริมอุตสาหกรรมภาคที่ 1 จ.เชียงใหม่ ผ่านโครงการพัฒนาผู้ประกอบการธุรกิจอุตสาหกรรม หรือ คพอ. ทำให้เกิดแรงบันดาลใจเริ่มต้นธุรกิจในอุตสาหกรรมเกษตรแปรรูป รวมถึงได้รับการพัฒนาอย่างต่อเนื่องทั้งในด้านการเพิ่มประสิทธิภาพการแปรรูปอาหาร การออกแบบบรรจุภัณฑ์ และล่าสุดได้รับอนุมัติสินเชื่อจากกองทุนพัฒนาเอสเอ็มอีตามแนวประชารัฐ วงเงิน 1.2 ล้านบาท เพื่อนำไปจัดซื้อเครื่องบรรจุสินค้า ทำให้ครัวดอยตุงผลิตสินค้าได้อย่างรวดเร็วตอบสนองความต้องการของผู้บริโภคได้อย่างมีประสิทธิภาพ ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน/ภาพข่าว